b"\n_START_ARTICLE_\nCan Cerd\xc3\xa0 (Palau-solit\xc3\xa0 i Plegamans)\n_START_SECTION_\nDescripci\xc3\xb3\n_START_PARAGRAPH_\nLa casa, malgrat haver estat restaurada, conserva mostres evidents de la seva import\xc3\xa0ncia com a masia, una de les principals de Plegamans. Presenta planta rectangular, teulada a dues vessants amb incipient r\xc3\xa0fec de dues filades de teules decoratives. T\xc3\xa9 planta baixa i primer pis. A la planta baixa t\xc3\xa9 la porta d'entrada d'arc de mig punt adovellat. Davant la fa\xc3\xa7ana principal s'obre un pati envoltat de cossos annexos dedicats a les necessitats agr\xc3\xadcoles i ramaderes. Aquest pati t\xc3\xa9 un acc\xc3\xa9s de portalada rectangular d'arc rebaixat i amb un teuladet a dues vessants de teules \xc3\xa0rabs. La seva f\xc3\xa0brica \xc3\xa9s de c\xc3\xb2dols, ma\xc3\xb3 i alguna pedra cantonera. A la fa\xc3\xa7ana t\xc3\xa9 un rellotge de sol d l'any 1959._NEWLINE_A l'interior de Can Cerd\xc3\xa0, hi ha una escala muntada sobre mig arc de pedra que porta al pis de dalt. La planta baixa t\xc3\xa9 una sala gran, que comunica a m\xc3\xa0 dreta amb l'antiga cuina, on es pot apreciar on estava situada la campana de la seva llar de foc.\n_START_SECTION_\nHist\xc3\xb2ria\n_START_PARAGRAPH_\nLa masia sempre ha estat en mans de la mateixa fam\xc3\xadlia sense haver perdut el nom. L'ascend\xc3\xa8ncia Cerd\xc3\xa0 neix cap a l'any 1258 dins del manso l'Olzines. De la casa es tenen not\xc3\xadcies documentals l'any 1401, quan apareix com l'establiment fet pel prep\xc3\xb2sit de Sant Cugat a Sant Gen\xc3\xads de Plegamans, per la pensi\xc3\xb3 anual de dues quarterades d'oli i un parell de capons, pagant d'entrada dotze sous. Diferents membres de la fam\xc3\xadlia cerd\xc3\xa0 apareixen en els fogatges dels anys 1427, 1497, 1515 i 1552._NEWLINE_Can Cerd\xc3\xa0, \xc3\xa9s una de les poques fam\xc3\xadlies que han conservat les arrels del seu llinatge. Aix\xc3\xb2 queda ben concretat en un arbre geneal\xc3\xb2gic, dibuixat sobre pergam\xc3\xad i exposat a la sala d'estar actual. En aquest arbre podem veure que l'ascend\xc3\xa8ncia Cerd\xc3\xa0 neix cap a l'any 1258 dins del manso l'Olzines. Amb els anys devien edificar aquesta masia, de la qual hi ha not\xc3\xadcies documentals de cap al 1400, i aix\xc3\xad com els censos de fogatges fets que daten del 1427, en els quals consta el cognom de la fam\xc3\xadlia. Dins de les vint-i-dues generacions que ens presenta l'arbre, podem observar que els anys 1427 i 1630 es casen dues pubilles dels Cerd\xc3\xa0, primer Eul\xc3\xa0lia Cerd\xc3\xa0 amb Pere Llobet i despr\xc3\xa9s, el 1630, una altra Eul\xc3\xa0lia Cerd\xc3\xa0 amb Benet Congost. Els seus descendents barons van adoptar com a primer cognom el de Cerd\xc3\xa0, per aix\xc3\xad poder conservar la l\xc3\xadnia directa de descend\xc3\xa8ncia a trav\xc3\xa9s de les futures generacions."